Tumi Morake veroorsaak weer herrie met uitlatingTumi Morake. Foto: Facebook Die komediant en radio-aanbieder Tumi Morake is weer in die sop. Morake het tydens ŉ episode van Comedy Central se Roast Battle-reeks op DStv-kanaal 122 vir medekomediant Schalk Bezuidenhout gesê, “Want jy is twee p**sklappe weg van Down-sindroom b***h”. Dié episode is glo al verlede jaar opgeneem en vroeër vanjaar uitgesaai, met ŉ herhaling wat nou in Desember weer uitgesaai is. Morake het intussen op Facebook om verskoning gevra vir die uitlating nadat talle mense, insluitend ouers met kinders wat Down-sindroom het, daaroor gekla het. “Ek vra onvoorwaardelik om verskoning vir my uitlatings. Ek keur op geen manier diskriminasie of onkunde rondom mense met Down-sindroom goed nie. Ek hoop dat die ouers van kinders met Down-sindroom en mense wat met Down-sindroom leef dit in hul harte sal kan vind om my te vergewe.” Morake het gesê sy sal enigiets doen om dit reg te stel. “Ek het nie bedoel om skade te doen nie, en ek besef hoe seer, ondenkbaar, skadelik en onkundig dit was.” Volgens berigte is Morake by die Uitsaaiklagtekommissie verkla. Dit is nie die eerste keer dat Morake in die sop is oor uitlatings wat sy gemaak het nie. Die kommissie het 55 klagtes ontvang in verband met uitlatings wat Morake op 12 September gemaak het as mede-aanbieder van die ontbytprogram op JacarandaFM. Morake het tydens die ontbytprogram op 12 September wit mense met boelies op die speelterrein vergelyk. Morake het in reaksie op die kritiek teen haar uitlatings gesê sy staan daarby en vra nie daarvoor om verskoning nie. Die kommissie het die klagtes teen Morake van die hand gewys. Die klaers het onder meer aangevoer dat Morake se uitlatings rassisties was en neergekom het op haatspraak en aanhitsing om leed te veroorsaak. Daar is aangevoer Morake het wit Afrikaners diewe en boelies genoem en dat sy vir vergelding gevra het. Dirk Hermann, bestuurshoof van Solidariteit, het in reaksie hierop gesê die woede van mense was oor dubbele standaarde in die gemeenskap. “Morake se uitlatings het in ŉ groter sosiale konteks plaasgevind waar wittes voel dat daar geduld is oor opmerkings met rasondertone deur swart Suid-Afrikaners, maar wit Suid-Afrikaners se opmerkings sal oordrewe opgeblaas word.”